b"\n_START_ARTICLE_\nAukso moneta\n_START_SECTION_\nIstorija\n_START_PARAGRAPH_\nSenov\xc4\x97s Egipto faraonai apie 2700\xc2\xa0m. pr. m. e. \xc4\x97m\xc4\x97 kaldinti auksinius \xc5\xbeetonus, kuriuos naudodavo kaip dovanas._NEWLINE_Lydijos karalius Krezas (Croesus) (560\xe2\x80\x93546\xc2\xa0m. pr. m. e.) \xc4\x97m\xc4\x97 kaldinti pirmas auksines monetas. Tai buvo grubios monetos, kaldintos i\xc5\xa1 elektrumo\xc2\xa0\xe2\x80\x93 gamtinio bly\xc5\xa1kiai geltono aukso ir sidabro lydinio. Pirm\xc5\xb3j\xc5\xb3 monet\xc5\xb3 metalo sud\xc4\x97tis buvo pana\xc5\xa1i \xc4\xaf sud\xc4\x97t\xc4\xaf grynuoli\xc5\xb3, kurie b\xc5\xabdavo randami Paktolo (Pactolus) up\xc4\x97s, tek\xc4\x97jusios per Lydijos sostin\xc4\x99 Sard\xc4\xaf, s\xc4\x85na\xc5\xa1ynuose. Karaliaus Krezo auksin\xc4\x97s monetos sek\xc4\x97 po sidabro monet\xc5\xb3, kurias apie 700\xc2\xa0m. pr. m. e. kaldino Argo karalius Feidonas._NEWLINE_546\xc2\xa0m. pr. m. e. Krezas pralaim\xc4\x97jo kar\xc4\x85 su persais ir \xc5\xbeuvo. Persai per\xc4\x97m\xc4\x97 auks\xc4\x85 kaip pagrindin\xc4\xaf metal\xc4\x85 savo monet\xc5\xb3 gamybai._NEWLINE_VI\xe2\x80\x93V a. pr. m. e. Kinijoje buvo kaldinamos pinigin\xc4\x97s priemon\xc4\x97s Ying yuan\xc2\xa0\xe2\x80\x93 3-5\xc2\xa0mm storio aukso lak\xc5\xa1tai su \xc4\xafspaustais kvadratiniais ar apskritais \xc4\xafra\xc5\xa1ais._NEWLINE_Aukso monetos ilg\xc4\x85 laik\xc4\x85 buvo pagrindin\xc4\x97 pinig\xc5\xb3 forma, kuri\xc4\x85 nustojo naudoti tik XX a. prad\xc5\xbeioje. Daugelis pasaulio \xc5\xa1ali\xc5\xb3 nustojo naudoti aukso monetas ir atsisak\xc4\x97 aukso standarto 1933\xc2\xa0m., kai Did\xc5\xbeiosios depresijos metu \xc5\xbemon\xc4\x97s \xc4\x97m\xc4\x97 masi\xc5\xa1kai kaupti auks\xc4\x85. JAV 1933\xc2\xa0m. \xc4\xafsaku Nr. 6102 buvo u\xc5\xbedrausta kaupti auks\xc4\x85 ir doleris buvo devalvuotas aukso at\xc5\xbevilgiu. Doleris nuo aukso buvo visi\xc5\xa1kai atsietas tik 1971\xc2\xa0m._NEWLINE_Daugelyje \xc5\xa1ali\xc5\xb3 yra kaldinamos aukso monetos, kurios yra legalios mok\xc4\x97jimo priemon\xc4\x97s, ta\xc4\x8diau yra skirtos ne apyvartai, o kolekcionieriams ar kaip kaupimo priemon\xc4\x97.\n_START_SECTION_\nKolekcionuojamosios aukso monetos\n_START_PARAGRAPH_\nAukso monet\xc5\xb3 vert\xc4\x99 lemia daug veiksni\xc5\xb3\xc2\xa0\xe2\x80\x93 retumas, senumas, i\xc5\xa1vaizda, tira\xc5\xbeo dydis. Kolekcionieriai labai vertina aur\xc4\x97jus, solidus ir spur ryal._NEWLINE_2002\xc2\xa0m. liepos m\xc4\x97n. labai reta 1933 met\xc5\xb3 20$ moneta Double Eagle buvo parduota Sotheby's aukcione u\xc5\xbe $7 590 020. Tai vertingiausia JAV moneta. 1933\xc2\xa0m. JAV monet\xc5\xb3 kalykloje buvo nukaldinta daugiau kaip 445 t\xc5\xabkst. monet\xc5\xb3 Double Eagle, bet beveik visos jos buvo perlydytos i\xc5\xa1leidus \xc4\xafsak\xc4\x85 Nr. 6102. I\xc5\xa1liko tik kelios monetos._NEWLINE_2007\xc2\xa0m. Karali\xc5\xa1koji Kanados kalykla nukaldino 100\xc2\xa0kg aukso monet\xc4\x85, kurios nominalas\xc2\xa0\xe2\x80\x93 1 mln. doleri\xc5\xb3. Monetos auksas tada kainavo vir\xc5\xa1 2 mln. doleri\xc5\xb3. Monetos skersmuo\xc2\xa0\xe2\x80\x93 50\xc2\xa0cm, storis\xc2\xa0\xe2\x80\x93 3\xc2\xa0cm. Pirmoji nukaldinta moneta buvo numatyta kaip priemon\xc4\x97 reklamuoti kaupiam\xc4\x85sias Kanados monetas auksinius klevo lapus (Gold Maple Leaf). V\xc4\x97liau atsirado toki\xc5\xb3 monet\xc5\xb3 pirk\xc4\x97j\xc5\xb3, ir kalykla paskelb\xc4\x97, kad \xc5\xa1ias monetas kaldins pagal u\xc5\xbesakymus ir pardavin\xc4\x97s u\xc5\xbe 2,5-3 mln. doleri\xc5\xb3. 2007\xc2\xa0m. gegu\xc5\xbe\xc4\x97s 3 d. kalykla tur\xc4\x97jo 5 u\xc5\xbesakymus._NEWLINE_Austrija anks\xc4\x8diau kaldino 37\xc2\xa0cm skersmens 31\xc2\xa0kg mas\xc4\x97s aukso monetas Vienna Philharmonic. kuri\xc5\xb3 nominalas\xc2\xa0\xe2\x80\x93 100 000 eur\xc5\xb3."